CYNGOR CYMUNED LLANBERIS

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**COFNODION CYFARFOD MIS TCHWEDD 2019:**

Cofnodion Cyfarfod y Cyngor a gynhaliwyd yn Y Ganolfan, Llanberis, nos Fercher y 13eg o Dachwedd, 2019 am

7.30 y.h.

**1 PRESENNOL ac YMDDIHEURIADAU:**

***Ward Padarn:*** Rhys ap Gwilym (Cadeirydd), Gwilym Evans, Olwen Gwilym, Bethan Holding, Heather L Jones, Cyng. Kevin Morris Jones, Helen Sharp,

***Ward Peris:*** Iola Owen. Hefyd yn bresennol: Dei Tomos (Clerc).

***Ymddiheuriadau:*** Iwan Harding, Trystan Thomas.

**2 DATGAN BUDDIANT:**

Cofnodir, os yn berthnasol, o dan y gwahanol benawdau.

**3 CADARNHAU COFNODION:**

Cadarnhawyd cofnodion cyfarfod nos Fercher y 9fed o Hydref, 2019 fel rhai cywir ac fe’u harwyddwyd gan y Cadeirydd. Cynnig ac eilio: BH / IO

**4 MATERION YN CODI O’R COFNODION:**

***1. Y Wefan:***

Roedd y gwaith cyfieithu ar y gweill.

***2. Mynwent Eglwys Sant Peris:***

Cafwyd eglurhad pellach i gais yr Eglwys yng Nghymru i ddiddymu perchnogaeth y Cyngor o ran o dir y fynwent. Mewn llythyr eglurodd Pennaeth y Gwasanaethau Eiddo fod peth o dir yr eglwys wedi ei gam gofrestru yn y gorffennol gan Y Corff Cynrychiolwyr yr Eglwys yng Nghymru (EC) pan gymerwyd prydles 999 mlynedd ar y fynwent newydd, (rhan gynharaf Mynwent y Cyngor). Y bwriad oedd diddymu hawl y Cyngor ond ni wnaed hynny. Cytunwyd y dylid ildio’r hawl gan mai dyna oedd yn gwneud synnwyr, a chytunwyd i anfon at y cynrychiolydd yn nodi fod y Cyngor am wneud hynny.

Felly pan fydd EC yn cofrestru’t tir gyda’r Gofrestrfa Tir fydd y Cyngor hwn ddim yn gwrthwynebu hynny. Cynnig ac eilio: BH / IO.

***3. Wal y Fynwent:***

Adroddwyd na chafwy pris, hyd yma, am ail adeiladu trydydd rhan y Wal.

***4.Coed a Goleuadau Nadolig:***

Adroddodd y Clerc iddo archebu’r coed ‘Dolig arferol a byddant yn cyrraedd ar y 29ain o’r mis, bydd cost y cludiant wedi ei rannu gyda Cyngor Waunfawr. Penderfynwyd codi’r goeden ar y bore Sul canlynol (Rhagfyr 1af am 10) a bydd angen gwirfoddolwyr!

Ers y cyfarfod diwethaf roedd y Clerc wedi trafod anghenion goleuo’r pentref gyda DO y trydanwr. Cytunwyd i brynu rhai goleuadau newydd ac i roi golau dros y stryd ger y Banc. Cytunwyd hefyd i osod seren a golau ar dŵr eglwys Llanberis, bydd un o deuloedd yr eglwys yn prynu’r seren, ac i oleuo’r eglwysi fel llynedd, Eglwys y Nant ar nos Sul yr 8fed o Ragfyr, noson y Canu Carolau ac eglwys Llanberis ar nos Sadwrn y 14eg pan gynhelir Gŵyl Oleuadau yn lle’r Ffair Nadolig a’r Orymdaith arferol. Bydd angen i Gyngor Gwynedd (CG) roi blychau trydan ar bolion pen dwyreiniol y pentref os am fwy o olau i’r cyfeiriad hwnnw. Doedd dim modd gwneud hynny mewn pryd eleni felly awgrymwyd trafod gyda EB i weld oedd modd goleuo rhai o’r coed ger Dôl y Goeden fel y llynedd.

Cafwyd cais gan Hwb Eryri am gyfraniad tuag at Noson Tân Gwyllt nos Galan oddi wrth Hwb Eryri. Penderfynwyd holi beth fyddai cyfanswm y gost ac ymgynghori ar ôl derbyn y wybodaeth ar *WhatsApp*. Clustnodwyd swm o arian ar gyfer dathliadau Nadoligaidd.

***5. Gosod Tai:***

Cafwyd ymateb i’r llythyr yn holi am bolisi gosod cartrefi Adra (Tai) Cyfyngedig. Yn ôl y llythyr a dderbyniwyd dywedwyd y gosodir tai yn unol a Pholisi Tai Cyffredin Gwynedd, sy’n rhan o gyfrifoldeb statudol CG. Mae’r cyfan yn seiliedig ar sustem pwyntiau, a’r pwyntiau yn cael eu dyrannu yn unol ag angen. Yn y llythyr dywedwyd bod y polisi wedi ei adolygu a bod yr un newydd i ddod i rym ar Galan Ionawr 2020 ar ôl iddo gael ei gymeradwyo gan Gabinet CG yn yr haf. Yn hwn bydd blaenoriaeth eto yn unol ac angen am dŷ cymdeithasol, ond “bydd ffafriaeth yn cael ei roi i ymgeiswyr sydd hefo cysylltiad o 5 mlynedd neu fwy a’r gymuned leol y mae’r eiddo’n cael ei osod, 5 mlynedd ydi’r ffin gyfreithiol o ran cysylltiad lleol. Bydd mwy o ffafriaeth o fewn y polisi newydd i’r rhai sydd wedi cofrestru am yr amser hiraf hefyd.” ***1/3***

Ymhellach dywed y llythyr bod “… sicrhau bod ymgeiswyr lleol hefo gwell siawns o sicrhau eiddo cymdeithasol”, ond mae’r pwyslais yn dal ar “wir angen’. Croesawyd ysbryd y llythyr gan obeithio y gwelir mwy o drigolion a chysylltiadau lleol yn derbyn cartrefi yn Llanberis yn y dyfodol.

**5 GOHEBIAETH:**

***1. CG - Meysydd Chwarae:***

Llythyr yn holi a fyddai gan y Cyngor hwn ddiddordeb trafod dyfodol rheolaeth meysydd chwarae y plwyf. Roedd peth o’r wybodaeth yn ddiffygiol ond ar ôl cysylltu â CG gwelwyd mai caeau chwarae Cae Gas, Stryd Goodman; cae Blaen y Ddôl a cae chwarae Nantperis oedd dan sylw. Mae son am ystyried cymeryd cyfrifoldeb neu gweld a oes grwp neu grwpiau cymunedol cofrestredig awydd gwneud hynny. Cytunwyd bod diddordeb a phenderfynwyd estyn gwahoddiad i un o swyddogion y Cyngor i ddod i un o gyfarfodydd y Cyngor ar ddechrau’r flwyddyn. Nodwyd y byddai’n rhaid i’r caeau fod mewn cyflwr safonol cyn ystyried eu derbyn, ac fel yn achos y cae Ger y Llyn dylid ystyried diogelwch offer a phwy fyddai’n gyfrifol am sicrhau hynny. Ar hyn o bryd CG sy’n adolygu diogelwch y cae hwnnw er mai y Cyngor hwn sydd a’r gofal amdano.

***2. Cyngor Cymuned Llanrug:***

Llythyr yn holi a fyddai gan y Cyngor hwn ddiddordeb cyfrannu’n ariannol tuag at Glwb Ieuenctid Llanrug oherwydd bod nifer fechan (3) o bobl ifanc Llanberis yn ei fynychu. Penderfynwyd nad oedd arian yn y gyllideb at hynny a gyda nifer mor fychan nad oedd hi’n addas i wneud hynny chwaith.

***3. CG - Llinellau Melyn:***

Croesawyd gwybodaeth bod llinellau melyn dwbl i’w gosod bob ochr i’r ffordd sy’n rhedeg ar hyd cefn Ystad Ddiwydiannol y Glyn. Mae’r Cyngor hwn wedi nodi bod angen llinellau dwbl i wahardd parcio yma, ers tro.

***4. CG - Cau Fffordd - Marathon Eryri:***

Roedd rhybudd wedi ei dderbyn fod bwriad i gau nifer o ffyrdd adeg Marathon Eryri. Mae hynny yn arferol ond a’r marathon wedi ei chynnal roedd amryw o’r farn i’r ffyrdd fod ar gau yn llawer rhy hir eleni. Bu y Stryd Fawr ar gau tan 6. Doedd dim synnwyr yn hynny a dim ond rhyw ddyrnaid bychan o redwyr ar ôl, a’r rhedwyr yn gymysg a cheir mewn ardaloedd eraill yn ôl tystiolaeth y rhaglen deledu y noson ganlynol. Holwyd hefyd a oedd synnwyr bod cynnifer yn rhedeg yn y ras, onid oedd hi’n amser cyfyngu ar y niferoedd. {Holwyd a oedd gwirinedd yn y ffaith bod 3,000 yn y ras hon a 600 yn Ras yr Wyddfa, gan gwestiynnu onid oedd hynny yn llawer gormod?] Credir fod y rasus yma yn ymyrryd gormod a bywyd y pentref a’i drigolion.

***5. Un Llais Cymru:***Cafwyd gwybodaeth bod disgwyl i gynghorau cymuned a tref o dan Ddeddf yr Amgylchedd (Cymru) 2016 Rhan 1 - Adran 6 - y Ddyletswydd Bioamrywaieth a Chydnerthedd Ecosystemau ystsyried yr amgylchedd a **cheisio cynnal ac ehangu bioamrywiaeth** cyn belled a bod hynny yn gyson â chyflawni eu swyddogaethau’n briodol gan **hyrwyddo cydnerthedd ecosystemau** drwy wenud hynny.

Dywedir hefyd bod rhaid ‘cyhoeddi adroddiad erbyn diwedd 2019’ i’r perwyl yma yn nodi’r hyn y mae’r awdurdod cyhoeddus (y cyngor hwn) wedi ei wneud i gydymffurfio a’r ddyletswydd, ac yna fe’i cyhoeddir bob tair blynedd wedi’r dyddiad hwn.

Adroddwyd nad oes llawer y gall cyngor fel hwn ei wneud onibai ei fod yn berchen tir. Gan fod y mwyafrif o diroedd angen gofal a gwasanaeth, oherwydd eu bod yn gaeau chwarae cyfyngir ar hynny. Serch hynny yn y gorffennol mae’r Cyngor hwn wedi rhoi cefnogaeth ariannol i Gyfeillion Cae’r Ddôl ac i Grwp Pentref Taclus. Ystyriwyd yr amgylchedd hefyd fel rheswm dros wrthwynebu cais cynllunio yn ddiweddar. Yn ogystal roedd y Cyngor yn barod iawn i gydweithio a CG mewn perthynas a Coed Doctor. Nid ar y Cyngor hwn y mae’r bai na ddaeth dim o’r cynllun hwnnw.

***6. BT:***

Roedd BT yn ymgynghori ar gau nifer o gioscs ffôn. Er nad oedd yr un yn y plwyf hwn roedd na 2 yn benodol mewn cymoedd cyfagos yn cael cryn ddefnydd a phenderfynwyd gwrthwynebu eu cau. Y naill yn Nant Gwynant a’r llall yn Rhyd-ddu.

***7. CG - Toliedau:***

Er i’r Cyngor hwn wneud cytundeb gyda CG i gadw’r tri toiled ar agor cafwyd nodyn yn dweud bod Toiled Y Glyn i’w gau y gaeaf yma. Mae’n debyg mai trefniaint anffurfiol gyda’r Uned Morwrol oedd yn cadw’r toiled yma ar agor, ac nad oedd y trefniant hwnnw bellach yn cael ei anrhydeddu am na all staff yr Uned wneud y gwaith. Cysylltodd y Clerc yn syth a’r adran, mynegwyd siom a dicter fod hyn yn ar ddigwydd gan bod y cytundeb ar y ddealltwriaeth bod y tri toiled yn aros ar agor am 12 mis. Hyd yma er cael trafodaeth ar y ffôn chafwyd dim ymateb pellach.

***8. CG - Cynllun Cynefin LleChi:***

Gwahoddiad i gyfarfod i drafod y cynllun uchod mewn perthynas a‘r cais am Statws Safle Treftadaeth y Byd i dirwedd Llechi Gogledd Orllewin Cymru. Dydd Mercher 4ydd o Ragfyr am 3.30 yn Y Ganolfan, Llanberis

 ***2/3***

**6 CYNLLUNIO:**

**Cyngor Gwynedd:**

**C19/0981/15/LL** - ‘Estyniad unllawr yn y cefn ynghyd a chreu patio’ - ***Gwynfryn, 16 Stryd Newton, Llanberis*** - Dim sylw *•****DS: DATGAN DIDDORDEB KMJ yn mynegi diddordeb ac ymatal o’r drafodaeth.***

**7 MATERION ARIANNOL:**

**1)** **Yn y Banc ar yr 28ain o Hydref, 2019**

**Cyfrif Cyfredol**: £28,736.65 **Cyfrif Cadw**: £5,359.21

**2) Cadarnhawyd y taliadau canlynol:**  **£3,817.60**

**3) Arian a dderbyniwyd rhwng 29/09/2019 a 28/10/2019: £500.00**

Cynnig ac eilio: HLJ / GE

**8 MÂN GYMORTHDALIADAU:**

Derbyniwyd nifer o geisiadau am gymorth eleni. Penderfynwyd ar gyfraniadau fel a ganlyn:

Merched y Wawr, Llanberis £250.00 Cymdeithas Undebol Llanberis £100.00

Ras y Plant (Yr Wyddfa) £150.00 Gŵyl Llanberis £250.00

Geidiaid ag at Llanberis £200.00 Cylch Meithrin Llanberis a Nant £600.00

Eco’r Wyddfa £600.00 Cynllun Ieuenctid ‘Efe’ £300.00

Hwb Eryri [Tân Gwyllt Nos Calan £200.00 Eisteddfod Genedlaethol yr Urdd £100.00

Eisteddfod Genedlaethol Cymru £100.00

**9 ADRODDIADAU:**

Cafwyd adroddiad o’r Gynhadledd Di-Garbon gan OG. Nid oedd yn teimlo fod llawer o ddim newydd ynddi. Cryn dipyn o son am newid hinsawdd, bygythiadau i’r glannau a’r mawndiroedd. wedi gobeithio am syniadau cymunedol.

**10 CYFARFOD NESAF:**

Yn Y Ganolfan, Llanberis.

•• **DS**: Nos **FAWRTH** y 10fed o Ragfyr, 2019 am 7yh. [Digwyddiad Nadoligaidd yr ysgol, nos Fercher]

Arwyddwyd a chafwyd yn gywir…………………….................…........................................Cadeirydd

 10fed o Ragfyr, 2019.

Clerc ……………………….....…………………….......................Dyddiad …………………............................

 ***3/3***